༠༠༠༠༠བརྡ་ཡིག༡༠༧དག་སྣང་ཡེ་ཤེས་དྲྭ་བ་ལས༔བསྐྱེད་རིམ་གསལ་བྱེད་མེ་ལོང་དཀྱིལ་འཁོར་ཀུན་གྱི་ལྡེ་མིག་ནམ་མཁའི་བཅུད་ཡིག་ཡིག་མེད་མཁའ་འགྲོའི་ཀློང་བྱང་འོད་གསལ་གསང་བའི་གབ་ཐིག་བཞུགས་སོ༔
༠༠༠༠༠༠བརྡ་ཡིག༡༩༨ན་མོ་གུ་རུ་ཧ་རི་ནི་ས་སིདྡྷི་ཧཱུྃ་ཧྲཱི་ཨཱཿཨེ་མ་ཧོ༔བདེ་སྟོང་ཟུང་འཇུག་གདོད་མའི་མགོན་པོ་ལས༔ཅིར་ཡང་སྣང་བའི་རོལ་རྩལ་སྒྱུ་མའི་འཕྲུལ༔གང་ལ་མ་ངེས་མོས་ངོར་རིགས་མཐུན་ཚུལ༔སྒྱུ་འཕྲུལ་རྣམ་མང་དོན་གཅིག་ལྷ་ལ་འདུད༔ཡེ་གྲོལ་ཁྱབ་བརྡལ་མཐའ་བྲལ་རྡོ་རྗེ་འཆང་༔འཁྲུལ་པ་རང་ཁར་འཁྱོལ་བའི་སྐྱེ་འགྲོ་རྣམས༔ང་བདག་གཟུང་འཛིན་ཀུན་བཏགས་ཞེན་འཁྲུལ་གྱིས༔བདག་སྣང་སྟོང་ལ་འཛིན་པའི་དངོས་སུ་གྲུབ༔འཁྲུལ་པ་ཉིང་འཁྲུལ་སྡུག་བསྔལ་གྲུབ་པ་ལ༔ཐབས་དང་གང་འདུལ་དེར་དགོངས་རང་བཞིན་ཤར༔ཕྱོགས་རིས་མེད་པའི་ཐུགས་རྗེ་ཐབས་མཁས་ཀྱིས༔གང་ལ་རང་གཟུགས་སྤྲུལ་པའི་སོ་སོའི་སྐད༔མ་ནོར་བསྒྱུར་བའི་རང་གྲོལ་སྟོན་པ་ལ༔ཡེ་ཤེས་ཀློང་ནས་གཅིག་གྱུར་ཀུན་ཏུ་བཟང་༔ཕྱོགས་མེད་གང་འདུལ་སྟོན་པ་པད་འབྱུང་ངས༔ཕྲིན་ལས་ཁ་དོག་མ་ངེས་དཔག་ཡས་སྟོན༔ལྔ་བརྒྱའི་དུས་སུ་སྐྱེ་འགྲོའི་མགོན་དུ་དགོངས༔མ་འོངས་བསྐལ་པའི་མར་གཤམ་དུས་ངན་ལ༔དམུ་རྒོད་སེམས་ཅན་ཉོན་མོངས་བདུད་ཀྱིས་བསླུས༔བདུད་ཁ་དྲག་པའི་ཕ་རོལ་འཁྲུག་པ་ལངས༔རྒྱལ་བའི་བཀའ་དང་དཀོན་མཆོག་ཚད་ལ་བཞག༔མི་གཉན་ཟང་ཟིང་ནོར་ཟས་སྙིང་ལ་འཆང་༔ཚེ་འདི་ཁོ་ན་མ་གཏོགས་གཏན་བདེ་བོར༔ཆོས་ཉིད་དོན་ལ་ཡིད་ཁེལ་ཉིན་སྐར་ཙམ༔དགེ་བྱེད་དགེ་བཙུན་ཚུལ་འཆང་གྲངས་མང་ཡང་༔དབང་དང་སྨིན་གྲོལ་གདམས་པ་མང་ལ་དགའ༔བསྐུལ་ཞུ་ཁས་ལེན་སྡོམ་བཟུང་ཁ་ཙམ་ལས༔དེ་མ་ཐག་ཏུ་དམ་ཚིག་ཡིད་ལས་སྟོར༔ཉམས་ཆག་འགལ་འཁྲུལ་རང་བརླག་ངན་སོང་ལྟུང་༔ཚོགས་པའི་གྲལ་འགྲིམ་དཀོར་དང་བསླུ་ཟས་བླང༔བསྐྱེད་རྫོགས་མེད་པའི་དཀྱིལ་འཁོར་ལྷ་གཞི་བཏིང་༔སྲོག་གཅོད་ཤ་ཁྲག་ཡེ་ཤེས་ལྷ་ལ་འབུལ༔འདི་ཕྱིའི་ཕུང་གཞི་བཏིང་བས་ལྷ་མ་མཉེས༔ཕ་རོལ་འཁྲུག་རྩོད་བན་བཙུན་དམ་ཉམས་པའི༔རྐྱེན་གྱིས་མཁའ་འགྲོ་མ་མོ་དམ་ཅན་འཁྲུགས༔ནད་ཡམས་མི་འདོད་སྣ་ཚོགས་འཚུབས་མ་ལངས༔འདྲེ་གཅོད་རིམ་གྲོའི་ལས་བརྩོན་ཕན་པ་མེད༔བསྐྱེད་རྫོགས་མེད་པའི་བསྒྲུབ་ལ་དངོས་གྲུབ་རིང་༔བློ་ཁེལ་མེད་པའི་ཆོས་ལ་འབྲས་བུ་དཀོན༔བྱང་སེམས་མེད་པའི་བསྐྱེད་རྫོགས་ང་རྒྱལ་འཁྲུལ༔བསྐྱེད་རྫོགས་དབྱེར་མེད་བྱང་ཆུབ་སེམས་དང་འགྲོགས༔དམ་ཚིག་བསྲུང་སླ་བླ་མ་གཅིག་ལ་བསྟེན༔དབང་དང་གདམས་པའི་མན་ངག་ཐམས་ཅད་ལ༔ཚུལ་བཞིན་དམ་ཚིག་བསྲུང་བའི་རྣལ་འབྱོར་ལ༔དངོས་གྲུབ་མ་སྒྲུབ་རང་བྱུང་ངང་གི་འབྱུང་༔མཁའ་འགྲོ་ཆོས་སྐྱོང་སྲུང་མས་བུ་ལྟར་བརྩེ༔གཏན་བདེའི་བཙན་ས་ཟིན་པར་ཐེ་ཚོམ་མེད༔ངེས་པར་ཚུལ་བཞིན་སྤྱོད་པའི་གང་ཟག་ནི༔ལོ་དང་ཟླ་བར་བཏགས་པའི་སྐྱོན་ཡོད་མཐོང་༔ཆགས་སྡང་ང་རྒྱལ་ཁོང་ཁྲོ་ཤས་ཆུང་ཞིང་༔དམན་པའི་ས་བཟུང་ཆེ་འདོད་དྲག་འདོད་མེད༔བྱམས་དང་སྙིང་རྗེ་རྒྱུད་ལ་བྱས་པ་དང་༔བླ་མ་ལ་གུས་ལོག་ལྟ་ཤས་ཆུང་བ༔ཆོས་ལ་བརྩོན་འགྲུས་ཆེ་ཞིང་གུས་པ་ལ༔གསང་སྔགས་སྣོད་ལྡན་སྐལ་པ་བཟང་པོ་དེར༔དལ་འབྱོར་རྙེད་པར་དཀའ་བའི་རྒྱུ་མཚན་བསྟན༔འདུས་བྱས་མི་རྟག་པ་ཡི་གནད་དོན་དང་༔འཁོར་བའི་སྡུག་བསྔལ་རྒྱུ་མཚན་བསྟན་པ་དང་༔དཀར་ནག་ལས་ཀྱི་རྒྱུ་འབྲས་ཞིབ་བརྟགས་བཤད༔བྱང་ཆུབ་སེམས་དང་ཉམས་ཆག་བསྐང་བའི་ཐབས༔རྣལ་འབྱོར་ལམ་གྱི་རིམ་པ་བསྟན་པའི་མཐར༔སྒྲུབ་པའི་གཞུང་དུ་འཇུག་གོ་འཇུག་ཚུལ་བསྟན༔ས་མ་ཡ༔རྒྱ་རྒྱ་རྒྱ༔བསྐྱེད་རིམ་གསལ་བྱེད་མེ་ལོང་དཀྱིལ་འཁོར་ཀུན་གྱི་ལྡེ་མིག་ལས༔སྔོན་བྱུང་ལོ་རྒྱུས་ཀྱི་ལེའུ་སྟེ་དང་པོའོ༔༠༠༠༠༠བརྡ་ཡིག༢༠༢དེ་ནས་སྒྲུབ་པའི་གནས་ལ་བརྟགས་པ་ནི༔གནས་ལ་ངེས་མེད་རི་བྲག་ནག་གི་ཁྲོད༔དུར་ཁྲོད་གནས་སམ་དབེན་པའི་གནས་མཆོག་ཏུ༔རྒྱབ་རི་ལྷུན་ཆགས་རྩེ་མོ་ཚངས་གནས་བསྙེག༔གཡས་སུ་ཏིལ་འབུར་ན་ཆུང་ནུ་འབུར་འདྲ༔གནམ་ཡང་མཆེ་བ་དབལ་སོར་མ་གྱུར་བའི༔འཁོར་ལོ་རྩིབས་བརྒྱད་རྣལ་འབྱོར་གདུགས་སུ་ལེགས༔ས་ཡི་མཆེ་བ་གནམ་དུ་མ་སོང་བའི༔པདྨ་འདབ་བརྒྱད་ལྷ་ཡི་གདན་ལ་འོས༔བསྲུང་བཞིའི་རྣལ་འབྱོར་ཚེ་སྒྲུབ་མཐའ་རུ་སྐྱོལ༔ཤར་དུ་མདའ་སྟོང་ལྟ་བུའི་ཀོང་བུ་ནི༔གནས་དེར་གྲུབ་ཐོབ་མཆོག་གི་རྒྱུན་དུ་ཆད༔མདུན་དུ་རི་འབུར་ནོར་བུ་ལྟ་བུ་ལ༔རི་ནི་མང་འབྱར་ཞབས་འདུས་འཁོར་ཚོགས་འདུ༔ཕྱེ་མར་ནོར་བུ་བཀྲ་ཤིས་རྫས་རྟགས་རི༔མཆོད་རྫས་ཡོ་བྱད་རྒྱལ་སྲིད་སྣ་བདུན་ཚོགས༔དེ་དག་གང་ཡང་ས་ཡི་དཔལ་ཁ་བཟང་༔པདྨའི་གྱེས་མཚམས་དུང་དཀར་ཁ་སྟེང་དང་༔རལ་གྲིའི་ཡུ་བ་ཙི་རའི་རྩེ་མོ་དང་༔རྒྱལ་མཚན་གདུགས་ཀྱི་རྩེ་མོ་ས་ཡི་མིག༔དེ་སོགས་ཡིད་འོང་བཀྲ་ཤིས་སྐྱིད་ཚལ་ལ༔ཕུག་པ་ཁང་པ་སྒྲུབ་གནས་ངོས་འཛིན་དུས༔དཀར་གཏོར་གཅིག་ལ་རྣམ་ལྔ་དཀར་གྱིས་བརྒྱན༔ནམ་མཁས་གར་ཁྱབ་ཁྱབ་པའི་འདོད་ཡོན་དམིགས༔ས་དེ་ཉོ་ཚོང་ཚུལ་དུ་འབུལ་བར་བྱ༔གནས་དེ་མ་བསླུས་ཕྲོག་པའི་དམ་ཚིག་ཉམས༔མ་བྱིན་བླང་བའི་ནོར་རྫས་བསྒྲུབ་ལ་འགལ༔བསྒྲུབ་གནས་མ་བྱིན་མི་ལེན་དཀར་གསུམ་འཇལ༔དེ་ནས་སྒྲུབ་གནས་གསང་བ་རྒྱ་ཡིས་ཐོབ༔གཏེར་བུམ་ལ་སོགས་མི་འགྱུར་གཏེར་སྦས་ཏེ༔བཀྲ་ཤིས་རྟེན་འབྲེལ་སྨོན་ལམ་ལེགས་པར་བརྗོད༔རྩྭ་རིས་དཔའ་བོ་ཤིང་རྣམས་དཔའ་མོར་བསྒོམ༔ཆུ་དང་རི་རབ་རྡོ་བྲག་ཐམས་ཅད་ཀུན༔དཔའ་བོ་དང་ནི་དཔའ་མོའི་རང་བཞིན་གསལ༔སྒྲུབ་ཁང་གཙང་ཞིང་ཡིད་འོང་དམ་པའི་ནང་༔དཀྱིལ་འཁོར་རིམ་པ་ཞི་རྒྱས་དབང་དྲག་ལ༔རང་མདོག་དཀར་སེར་དམར་ལྗང་སྟེང་དུ་ནི༔ལྷ་གྲངས་ཕྱི་ནང་རིམ་པར་མ་ནོར་བར༔རིམ་བཞིན་མེ་ཏོག་ཚོམ་བུ་བཀོད་ནས་བཞག༔སྤོས་དང་བཟང་དྲུག་ཆུ་ཡིས་ནན་དུ་བྲན༔ཕྱི་ལྟར་དྲྭ་མིག་རིན་ཆེན་ཕྲེང་བ་དང་༔དར་གྱི་ལྷབ་ལྷུབ་མཛེས་པའི་དྲྭ་འཁོར་དང་༔རྒྱལ་མཚན་གདུགས་དང་འཕན་དང་བླ་བྲེ་སོགས༔མཛེས་པའི་ཆས་ལ་བཀྲ་བའི་ཡོ་བྱད་བརྒྱན༔རྩ་གསུམ་གཏོར་མ་བརྗིད་ལྡན་སྒྲུབ་གཏོར་སོགས༔གཞུང་བཞིན་བརྟེན་རྫས་སྒྲུབ་རྫས་བསྐང་རྫས་བཀོད༔ཕྱི་ནང་གསང་མཆོད་ཡོ་བྱད་རྣམ་མང་བཤམས༔ནང་ལྟར་མཛེས་ཤིང་ཡིད་འོང་ཕྱི་ལྟར་ལ༔ཞི་རྒྱས་དབང་དྲག་ཚོམ་བུ་གོང་ལྟར་ལ༔རིན་ཆེན་སྣ་ཚོགས་ཟས་སྣ་འབྲུ་སྣ་དང་༔དཀར་གསུམ་མངར་གསུམ་ཤ་ཐུད་ལ་སོགས་པ༔རི་ལྟར་སྤུང་ཞིང་མཚོ་ལྟར་བསྐྱིལ་ཏེ་བཞག༔སྤྲོས་བཅས་ཡིན་ཏེ་མཛེས་ཤིང་ཡིད་འོང་བྱ༔གསང་བ་དཀྱིལ་འཁོར་གཏོར་མ་མེད་པ་ལ༔ལྷ་དེ་བཞུགས་ཕྱོགས་དེ་ལ་ཁ་གྱུ་ཞིང་༔སྐུ་རྟེན་སྐུ་འབག་གསུང་རྟེན་པོ་ཏི་དང་༔ཐུགས་རྟེན་མཆོད་རྟེན་ལ་སོགས་གང་རྙེད་བཞག༔མཆོད་རྫས་གང་རྙེད་རི་རབ་ཚུལ་དུ་སྤུང་༔བསྐྱེད་པའི་ལྷ་ནི་བཞུགས་པའི་གནས་སུ་བསྐྱེད༔སྤྱིར་ན་ལྷ་དང་སྔགས་བཟླས་གསང་བ་གཙོ༔ངོམས་འགྲན་དྲེགས་འདོད་ཚེ་འདིའི་རེ་སེམས་སྤངས༔དེ་དག་ངན་སོང་ས་བོན་བག་ཉལ་ཡིན༔མ་བཅོས་རང་བབས་སྤྱོད་པའི་རྣལ་འབྱོར་པས༔བག་ཡོད་ལྡན་པའི་ཡི་དམ་ལྷ་དེ་ཉིད༔རང་ཉིད་ལྷ་སྟེ་ལྷ་ཉིད་རང་ཡིན་ནོ༔མདོར་ན་ཕྱི་ནང་དཀྱིལ་འཁོར་བརྟེན་ཚུལ་ནི༔གནས་བཙལ་སར་བརྟགས་རིན་འཇལ་བརྩིགས་གྲུབ་ལ༔གཞན་སྤྲོ་ཡིད་འོང་བཟོ་རིས་རིགས་མཛེས་ལ༔སྙན་པའི་དབྱངས་སྒྲ་ཁྲོལ་ཞིང་ལྔ་བདུན་གསུམ༔དྲུག་སྒོར་འོས་པ་བཤམས་སམ་བློས་བཞག་བརྟེན༔ས་མ་ཡ༔རྒྱ་རྒྱ་རྒྱ༔བསྐྱེད་རིམ་གསལ་བྱེད་མེ་ལོང་དཀྱིལ་འཁོར་ཀུན་གྱི་ལྡེ་མིག་ལས༔གནས་བཙལ་དཀྱིལ་འཁོར་བརྟེན་ཚུལ་ལེའུ་སྟེ་གཉིས་པའོ༔༠༠༠༠༠༠བརྡ་ཡིག༢༠༦དེ་ནས་སྒྲུབ་པའི་གྲོགས་དང་སྒྲུབ་ཚུལ་ནི༔གནས་བཟང་དམ་པར་གཙང་མའི་གདན་མཆོག་ནི༔མི་སྒུལ་སྟན་བཞག་འཇམ་པའི་ལྷོབ་འབོལ་ཁར༔རྣལ་འབྱོར་བདེ་བའི་གདན་ལ་བཞུགས་ནས་སུ༔སྣོད་ངན་གས་ཆག་མི་བརྟེན་གཙང་མ་བརྟེན༔ཚོམ་བུ་ཚོགས་སྒྲུབ་རྣལ་འབྱོར་གྲངས་མང་དང་༔དཔའ་བོ་གཅིག་སྒྲུབ་ཐབས་ཤེས་ལྡན་པ་དང་༔དགེ་འདུན་བཞི་སྒྲུབ་ཐབས་ཤེས་ཡ་བྲལ་གསུམ༔ཚོམ་བུ་ཚོགས་ཀྱི་སྒྲུབ་པ་བརྟེན་པ་ནི༔རྣལ་འབྱོར་ཕོ་མོ་ལྔ་ནས་བརྒྱ་སོགས་ཀྱིས༔སྨིན་གྲོལ་གཉིས་ལྡན་ཚད་མ་གསུམ་ལྡན་དང་༔དམ་ཚིག་སེལ་མེད་འགལ་བའི་སྐྱོན་མེད་འཚོགས༔དམ་ཚིག་སེལ་ཞུགས་འགལ་བའི་སྐྱོན་གྱུར་ལ༔བསྒྲུབ་དུས་ཆུ་གཅིག་ལ་ཡང་མི་འཐུང་གནད༔ཐེ་ཚོམ་རེ་སེམས་ཆགས་སེམས་སྤངས་པ་ཡིས༔སྒྲུབ་པའི་དལ་འཇུག་བསྐྱེད་རྫོགས་གཉིས་ཀ་བསྒྲིལ༔སྒྲུབ་གྲོགས་རིག་མ་གསང་བ་རྒྱ་ཡིས་ཐོབ༔སྒྲུབ་གནས་དབེན་ཁྲོད་གསང་བ་རྒྱ་ཡིས་ཐོབ༔སྒྲུབ་མཆེད་སྤུན་གྲོགས་གསང་བ་རྒྱ་ཡིས་ཐོབ༔སྒྲུབ་རྒྱའི་ལྷ་སྔགས་གསང་བ་རྒྱ་ཡིས་ཐོབ༔གཏོར་མ་ཀུན་ལ་གཟུངས་འཇུག་མཚན་སྔགས་བཞག༔ཟངས་ཀྱི་སྦུ་གུ་འམ་ནི་སྙུག་མའི་ནང་༔བརྒྱུད་པའི་བླ་མ་རྣམས་ཀྱི་མཚན་སྔགས་བྲིས༔ཞལ་བཞུགས་བླ་མའི་མཚན་སྔགས་མི་རུང་ངོ་༔དེ་ཡང་བླ་མའི་གཏོར་མ་དེའི་དཀྱིལ་འཇུག༔ཡི་དམ་ལ་ཡང་ཡི་དམ་སྔགས་ཕྲེང་འཇུག༔མཁའ་འགྲོ་ལ་ཡང་མཁའ་འགྲོའི་མཚན་སྔགས་འཇུག༔ཆོས་སྐྱོང་ལ་ཡང་སོ་སོའི་སྲོག་སྔགས་འཇུག༔དེ་ཡི་ཡོན་ཏན་བསམ་གྱིས་མི་ཁྱབ་སྟེ༔འགྲུབ་ཐག་ཉེ་ཞིང་ཕྲིན་ལས་དངོས་གྲུབ་མྱུར༔བཤམས་པའི་དུས་སུ་མགོ་ནས་མར་བཤམས་ལ༔གཤེགས་ཚེ་མཇུག་ནས་ཡར་ལ་གཤེགས་པར་བྱ༔བུམ་པའི་མགུལ་ཆིངས་རིགས་ཀྱི་ཁ་དོག་ལ༔ཉེར་ལྔ་སྔགས་ཀྱི་ལུགས་སུ་སྦྱར་བ་བཏབ༔ཤར་ལྷོ་ནུབ་བྱང་རང་མདོག་དར་ཡོལ་བྱ༔རྩ་གསུམ་དབུས་ལ་འཁོར་ཚོགས་མཐའ་ལ་བཞག༔མཆོད་རྫས་ཐམས་ཅད་མདུན་དུ་ལེགས་པར་བཀོད༔རྟེན་དང་སྒྲུབ་རྫས་དལ་ཀྱི་ཡ་ཁེབ་དང་༔གདུགས་དང་བླ་བྲེ་ཕུབ་སྟེ་དབུས་སུ་བཞག༔སྒྲུབ་དང་དཀྱིལ་འཁོར་ཀུན་གྱི་མཐའ་འཛིན་ལ༔དབང་ཕྱུག་ཆེན་པོ་ཉི་ཤུ་རྩ་བརྒྱད་ནི༔ཤར་དུ་བཤོས་བུ་ཟླུམ་པོ་བདུན་ཚན་བཞག༔ལྷོ་རུ་བཤོས་བུ་ཟུར་བཞི་བདུན་ཚན་དང་༔ནུབ་ཏུ་བཤོས་བུ་ཟླ་གམ་བདུན་ཚན་བཞག༔བྱང་དུ་བཤོས་བདུན་གྲུ་གསུམ་སྨད་ཟུར་ཅན༔དེ་ནི་བསྒྲུབ་ལུགས་ཡོངས་ཀྱི་མཐའ་འཛིན་ཡིན༔དྲག་པོའི་གཏོར་མ་མེ་རིས་བརྒྱན་པ་དང་༔ཞི་བའི་གཏོར་མ་ཉི་ཟླ་ནོར་བུས་བརྒྱན༔དེ་ལྟར་རང་རང་གཞུང་བཞིན་ལེགས་པར་བཀོད༔རྣལ་འབྱོར་ཕོ་མོ་བདེ་བའི་གདན་བཞུགས་ནས༔དཀར་ཕྱོགས་སྐྱོང་ལ་དཀར་གསུམ་འདོད་ཡོན་འབུལ༔ནག་ཕྱོགས་སྐྱོང་ལ་དམར་དང་ཤ་ཁྲག་ཕུལ༔ལན་ཆགས་བགེགས་རིགས་རྣམས་ལ་གླུད་གཏོར་འབུལ༔མེ་དབལ་ཆུ་དབལ་རྡོ་དབལ་དྲག་སྔགས་ཀྱིས༔བགེགས་དང་ལོག་འདྲེན་འབྱུང་པོའི་མཚམས་གཅོད་བྱ༔ཕྱི་ནང་བར་གསུམ་བསྲུང་བའི་འཁོར་ལོ་བསྒོམ༔དེ་ནས་བཟུང་སྟེ་མཚམས་ལས་མ་ཐོན་བར༔གཞན་དག་གང་ཡང་ནང་དུ་མི་གཏོང་ཞིང་༔རང་གིས་གཞན་དག་མཐོང་བའི་ནང་རལ་བ༔གཞན་གྱིས་རང་ཉིད་མཐོང་བའི་ཕྱི་རལ་བ༔རང་གཞན་གཉིས་མཐོང་གཞུང་ནས་རལ་བ་སྟེ༔འདི་ཡིས་དངོས་གྲུབ་ཐམས་ཅད་འཇོམས་པར་འགྱུར༔བགེགས་བདུད་བར་ཆད་བསླུ་བ་དེ་ལས་འབྱུང་༔བསྐྱེད་པ་སྐུ་ཡི་དམ་ཚིག་བསྲུང་བ་ན༔ཁ་གདོང་ལག་པ་མི་བཀྲུ་ཤུགས་བཞག་དང་༔སྐྲ་སེན་ཁ་སྤུ་མི་བྲེག་རང་སར་བཞག༔ཕྱི་ཡི་གྲོང་ཡུལ་མི་ཉུལ་བརྟན་པར་བཞུགས༔བཟླས་པ་སྔགས་ཀྱི་དམ་ཚིག་བསྲུང་བྱ་ནི༔འཁྱལ་ཚིག་མི་ཡི་ཚིག་གིས་བར་མ་ཆོད༔བསྙེན་པ་ཤུབ་བུར་བཟླས་ཏེ་ལྐོག་ཤུབ་བྱ༔སྐད་ཆེར་བཟླས་པས་ལྷ་དང་འདྲེ་ཡིས་ཐོས༔ཀུན་གྱིས་དབྱངས་ལེན་བརྗོད་པས་ནུས་པ་བརླག༔དེ་ཕྱིར་ཤུབ་བུར་བར་མ་ཆད་པར་བཟླ༔དལ་མེད་བྲེལ་མེད་ལྷག་ཆད་མེད་པར་བཟླས༔བསྒོམ་པ་ཐུགས་ཀྱི་དམ་ཚིག་བསྲུང་བྱ་ནི༔ཉིན་མཚན་བླ་མ་སྤྱི་བོ་སྙིང་གར་བསྒོམ༔ཕྱི་རུ་རྣམ་གཡེང་སྔོན་རྗེས་སུན་མ་གཅོད༔བླ་མའི་ཐུགས་ཏིག་གདམས་ངག་གསང་རྒྱ་ལས༔གང་ལ་མི་སྨྲ་རང་གི་ཡིད་ལ་བསྒོམ༔འཆོལ་བར་སྨྲ་བའི་དམ་ཚིག་སྒོ་རྣམས་རལ༔གནང་ཡང་སྒྲུབ་པ་ཉམས་ལེན་དུས་རྣམས་ལ༔དམ་ཚིག་ཚུལ་བཞིན་བསྲུང་བས་དངོས་གྲུབ་ཉེ༔མཆེད་ལྕམ་རྣམས་ནི་དཔའ་བོ་མཁའ་འགྲོར་བསྒོམ༔དག་སྣང་མོས་གུས་འདུན་པ་མ་གཏོགས་པར༔ཞེ་སྡང་ཁོང་ཁྲོ་ང་རྒྱལ་སྤང་བར་བྱ༔ངག་འཁྱལ་གཏམ་ནག་ལེ་ལོ་གད་མོ་སྤངས༔བྱམས་པ་བྱང་ཆུབ་སེམས་མཆོག་མ་གཏོགས་པའི༔ཞེ་སྡང་གནོད་སེམས་སྤང་བ་རྩ་བའི་གནད༔སྒྲུབ་པའི་གྲོགས་ནི་རྡོ་རྗེ་མཆེད་ལྕམ་གྱི༔སྤྱོད་ངན་བག་མེད་གང་ལྟར་སྤྱོད་མཐོང་ཡང་༔རང་རྩལ་ལྷ་ཡི་གར་བསྒྱུར་ལམ་ཁྱེར་ལས༔ལོག་སྤྱོད་ལོག་པར་ལྟ་བའི་ངན་སེམས་སྤངས༔ཕྱི་རུ་གང་སྣང་སེམས་ཀྱི་འཕྲུལ་རྩལ་བལྟ༔ཕྱི་ནང་བར་ཆད་རྐྱེན་ངན་གང་བྱུང་ཡང་༔ཐམས་ཅད་རང་སེམས་འཁྲུལ་པའི་རྩལ་ལ་བལྟ༔སྔངས་སྐྲག་འཇིགས་པའི་སྣང་བ་གང་ཤར་ཡང་༔རང་སེམས་འཁྲུལ་པའི་རྟོག་ཚོགས་རྩལ་ལ་བརྟགས༔ཡ་ང་བག་ཚ་ཆོས་སྐུའི་ཀློང་དུ་བཤིག༔སེམས་ནི་ཡེ་ནས་སྟོང་པ་བདག་མེད་ན༔ལུས་ནི་སྒྱུ་མ་ཡིན་པས་ཐ་མ་འཇིག༔སེམས་ནི་རྒྱལ་བའི་སྤྱན་གྱིས་མི་གཟིགས་ན༔འདི་ལ་གསོད་གཅོད་མེད་པས་བག་ཚ་སྤངས༔ལེགས་པའི་ལྟས་བྱུང་རྨི་ཉམས་ཅི་ལེགས་ཀྱང་༔སྒྱུ་མའི་འཕྲུལ་རྩལ་རང་སེམས་འདོད་སྲིད་ལ༔དགའ་བདེ་དེར་འཛིན་བདུད་འབོད་སྤང་བར་བྱ༔བཟང་ངན་གང་བྱུང་ཆོས་ཉིད་ཀློང་དུ་བཤིག༔ལེགས་པ་ལྟར་འབྱུང་ངན་ཐབས་མང་པོ་དང་༔ཉེས་པ་ལྟར་འབྱུང་ལེགས་པ་གྲངས་མེད་ཡོད༔བཟང་ངན་གང་ལ་མི་བརྟགས་ཤིག་གེར་བཞག༔སྔོན་ཡང་དགའ་སྡུག་གཉིས་ཀྱིས་མཐའ་མེད་འཁོར༔སྤྱིར་ཡང་དགའ་སྡུག་རོ་སྙོམས་ངང་ལ་བཞག༔ལུས་ནི་མཚམས་སྒྲུབ་རྣམ་ཤེས་རྒྱལ་ཁམས་ཉུལ༔སྔོན་འདས་མ་འོངས་པ་ཡི་ལས་ལ་རྒྱུག༔འབྲས་བུ་མེད་པའི་སྡུག་སྒུར་བོང་བུ་ཤི༔ཉོན་མོངས་མ་སྤངས་ཡེ་ཤེས་རང་བཞིན་ཤར༔འགྱུ་བ་མ་བཀག་ཆོས་ཉིད་ངང་ལ་བཤིག༔རང་བྱུང་རང་གྲོལ་བླ་མེད་ཐེག་པའི་རྩེ༔ཡེ་གནས་ཡེ་སྟོང་ཆོས་ཀྱི་ཆུ་རྒྱུན་ལ༔བར་མ་ཆོད་པའི་དྲན་རིག་རོ་གཅིག་མཉམ༔འཁོ